คลังชง4มาตรการช่วยเอสเอ็มอีแลกขึ้นค่าจ้างขั้นต่ำวันละ300บ.
คลังเตรียมชง 4 มาตรการ อุ้มธุรกิจเอสเอ็มอีเข้า ครม.สัปดาห์หน้า ชูตั้งกองทุนพัฒนาเครื่องจักรหมื่นล้านบาท
23 ก.ย. 2554

คลังเตรียมชง 4 มาตรการ อุ้มธุรกิจเอสเอ็มอีเข้า ครม.สัปดาห์หน้า ชูตั้งกองทุนพัฒนาเครื่องจักรหมื่นล้านบาท
นพ.สมเกียรติ ฉายะศรีวงศ์ ปลัดกระทรวงแรงงาน เปิดเผยว่า กระทรวงการคลังเตรียมเสนอมาตรการลดภาระสถานประกอบกิจการเอสเอ็มอีที่ได้รับผลกระทบจากนโยบายการปรับอัตราค่าจ้างขั้นต่ำเป็นวันละ 300 บาท ให้คณะรัฐมนตรีพิจารณาในสัปดาห์หน้า 
มาตรการดังกล่าวแบ่งเป็น 4 ด้าน คือ 1.การยกระดับผลิตภาพด้านเครื่องจักรด้วยการจัดตั้งกองทุนปรับปรุงเครื่องจักร Machine Fund ) ระบบอัตโนมัติในโรงงานอุตสาหกรรมขนาดกลางและขนาดย่อม (Machine Fund) วงเงิน 1.04 หมื่นล้านบาท เพื่อให้ผู้ประกอบการกู้มาพัฒนาระบบอัตโนมัติที่ใช้เทคโนโลยีขนาดกลางในเรื่องระบบบรรจุภัณฑ์ ระบบแขนกล กระบวนการผลิตและการประกอบชิ้นงานในอัตราดอกเบี้ย เอ็มแอลอาร์ลบ 3% กู้ได้สูงสุดไม่เกิน 5 ล้านบาทต่อเครื่องจักร 1 ชุดต่อกิจการ รวมทั้งสนับสนุนวิสาหกิจภาคการผลิตให้จัดซื้อเทคโนโลยีขั้นสูงจากต่างประเทศมาใช้โดยคิดดอกเบี้ย เอ็มแอลอาร์ลบ 3% เช่นกัน 
ทั้งนี้คาดว่า จะมีวิสาหกิจได้รับการเพิ่มขีดความสามารถ 2,000 แห่ง ลดมูลค่าการนำเข้าเครื่องจักรได้ไม่น้อยกว่า 4,000 ล้านบาท
2.การยกระดับผลิตภาพด้านแรงงานโดยให้ธุรกิจเอสเอ็มอีมาจดทะเบียนกับสำนักงานส่งเสริมวิสาหกิจขนาดกลางและขนาดย่อม เพื่อเข้าระบบประเมินขีดความสามารถและความต้องการของกิจการ จากนั้นจัดฝึกอบรมแรงงานตามความต้องการของธุรกิจอย่างเป็นระบบ และนำค่าใช้จ่ายในการฝึกอบรมมาหักภาษีได้ 2 เท่า 
3.มาตรการสนับสนุนด้านแหล่งเงินทุนโดยให้ปล่อยเงินกู้ดอกเบี้ยต่ำและขยายเป้าสินเชื่อผ่านสถาบันการเงินเฉพาะกิจของกระทรวงการคลัง 
นอกจากนี้ ยังแก้ปัญหาเรื่องหลักประกันสินเชื่อของเอสเอ็มอี โดยให้ บรรษัทประกันสินเชื่ออุตสาหกรรมขนาดย่อม (บสย.) เข้ามาค้ำประกันเงินกู้ให้เอสเอ็มอีในวงเงินรวมทั้งสิ้น 6 หมื่นล้านบาท แยกเป็นวงเงินเดิมที่มีอยู่แล้ว 5 หมื่นล้านบาท และวงเงินที่จะตั้งเพิ่มอีก 1 หมื่นล้านบาท ขณะเดียวกัน ยังให้กระทรวงการคลังเร่งผลักดันกฎหมายหลักประกันทางธุรกิจ 4.มาตรการลดภาระต้นทุนโดยลดอัตราภาษีนิติบุคคลจาก 30% เหลือ 23% ในปีหน้า และนำส่วนต่างค่าจ้างมาหักภาษีได้ 2 เท่า 
ทั้งนี้ ปัจจุบันมีลูกจ้างในสถานประกอบการในระบบประกันสังคมที่มีรายได้ไม่ถึงวันละ 300 บาททั้งหมด 5.3 ล้านคน ในจำนวนนี้เป็นลูกจ้างของธุรกิจเอสเอ็มอีจำนวน 1.7 ล้านคน
แหล่งข่าวจากสมาคมธนาคารไทย เปิดเผยว่า มาตรการดังกล่าวยังไม่จูงใจผู้ประกอบการเอสเอ็มอี เพราะส่วนใหญ่ไม่ได้เสียภาษี